Wes-Kaap se graanvooruitsigte lyk goed | Landbou
Die vooruitsigte vir die Wes-Kaap se graanoes lyk goed.
Dit gaan dalk nie 'n uitskieterjaar soos 2020 wees nie, maar die vooruitsigte vir die Wes-Kaap se graanoes lyk weer baie goed.
Mnr. Pietman Uys van die plaas Sandfontein by Witsand sê alles lyk goed, maar toestande was ietwat nat vir sy kanola en gars. Sy koring kan egter beter as verlede jaar wees.
Hulle het die afgelope paar weke gereeld re?n gekry. "Die wêreld is nat. Die ondergrond is weer ordentlik nat en die Slangrivier loop vir die eerste sedert 2016."
Hulle het vanjaar nog nie juis warm weer gehad nie, en hy hoop op warmer weer om die ontwikkeling van sy koring aan te help.
Mnr. Henk de Beer, hoofbestuurder van bedrywe by Sentraal-Suid Koöperasie (SSK) op Swellendam, sê hulle het baie goeie verwagtinge van die oes. "Oral is dit lekker nat en toestande is gunstig. Die ironie is dat dele aan die westelike kant van ons bedieningsgebied rondom Swellendam, Protem en in die rigting van Riviersonderend amper te nat is en nog re?n die situasie kan vererger."
Hulle hoop om in die komende maande koel, gematigde weer, sonder warm bergwinde, te ervaar vir "uitsonderlike opbrengste" in die streek. "Saam met die goeie graanpryse kan dit 'n uitsonderlike jaar wees vir ons graanprodusente, veral by Heidelberg, Riversdal, Albertinia en Mosselbaai."
Mnr. Tienie Theunissen van Theunissen Agri by Caledon sê dis nogal nat in hul omgewing. Hulle gaan nie weer die groot oes van verlede jaar behaal nie, maar dink dit sal darem 'n gemiddelde oes wees. Hulle hoop nou op 'n paar weke van sonskyn en weer 'n bietjie re?n in September.
September is afrekenmaand
In die Swartland lyk die re?nvooruitsigte vir Augustus goed, maar September sal beslis die maand van afrekening wees, meen mnr. André Kirsten van AK Boerdery by Darling.
"Darling is nog klam, nie meer nat nie, en ons het versuipskade gehad, maar ons is dankbaar vir wat daar is."
Hy sê daar staan 'n baie mooi koringoes in die Swartland. "Die kanola wissel van mooi tot swak en die lupiene is nie sleg nie. Die vog vir Augustus is goed."
Mnr. Gideon Melck van die plaas Waterboerskraal by Hopefield sê die 80 mm tot 90 mm wat hulle in Julie gekry het, het die hele oes bietjie teruggesit. "Die grond het koud geword, ons sandgrond was sonder suurstof."
Dit het verander. "Nou is die oes baie belowend. As ons net September kan uitgaan met goeie vog en koel weer, kan ons goed vaar."